Kan dit waar wees: Duane is op pad en Mitch waai?Duane Vermeulen – Is hy op pad na die Bulls toe? (Foto: GB Jordaan) Dit sal darem baie ironies wees as John Mitchell, die Bulls se afrigter, byna alles kry waarvoor hy gevra het, maar dan steeds die pad na Engeland vat. Volgens The Mail on Line het Mitchell reeds die aanbod aanvaar om Eddie Jones se Engelse span se verdedigingsafrigter te word (ek het ŉ voëltjie hoor fluit dat hy as aanvalsafrigter ingespan sal word, wat baie meer sin sou maak). Jones het die Aussie Scott Wisemantel as sy aanvalsafrigter gehad vir die reeks van drie toetse in Junie teen die Bokke, maar Engeland is met 1-2 verslaan. Al wat glo nog in Mitchell se aanstelling se pad staan, is dat die Engelse Rugbyunie (RFU) die Blou Bulle Maatskappy (BBM) sal moet vergoed, want sy kontrak by hulle verstryk eers aan die einde van Oktober 2019. Die RFU het die BBM aanvanklik €50 000 pond (sowat R900 000) aangebied, maar die BBM het glo op €500 00 pond (bykans R9 miljoen) aangedring. Daar sal straks oor ŉ middeweg ooreengekom moet word. Sy salaris by die Bulls beloop R3,5 miljoen per jaar en hy kan R5,4 miljoen by die RFU verdien. Die Springbok-agtsteman, Duane Vermeulen, het intussen die Bulls se aanbod aanvaar om hom aanstaande jaar in Pretoria te vestig, het Rapport Sondag berig. Dit was een van Mitchell se pleidooie aan die Bulls: stel R90 miljoen beskikbaar om die regte span(ne) en spelers te koop om sukses te behaal. Die kans bestaan ook nog dat die Springbokhaker Schalk Brits sy loopbaan in die Jakarandastad sal voorsit. Is dit nie waarvoor Mitchell gevra het nie? Hoekom vat hy dan die pad? Die Bulls het nou 15 Springbokke in Vermeulen, Marco van Staden (nuwe Bok), Lood de Jager, RG Snyman, Jason Jenkins, Lizo Gqoboka, (dalk) Brits, Trevor Nyakane, Embrose Papier, Ivan van Zyl, Handré Pollard, Jesse Kriel, Travis Ismail, Jamba Ulengo en Warrick Gelant. Maak dit alles sin?